hotchpotch/miracl-hf-unified huggingface dataset:
জ্যোতির্ময়ী সিকদার
জ্যোতির্ময়ী সিকদার একজন ভারতীয় রাজনীতিবিদ এবং ক্রীড়াবিদ। চতুর্দশ ভারতীয় লোকসভায় পশ্চিমবঙ্গের কৃষ্ণনগর (লোকসভা নির্বাচনী এলাকা) থেকে সত্যব্রত মুখার্জীকে পরাজিত করে উনি সাংসদ নির্বাচিত হন। ২০১৪ সালে কৃষ্ণনগর থেকে দ্বিতীয়বার প্রতিদ্বন্দীতা করেন, তবে জয়লাভ করতে পারেননি।
উনি একজন মধ্যম দূরত্ব রানার ছিলেন এবং ১৯৯৫ সালে এশিয়ান অ্যাথলেটিক্স চ্যাম্পিয়নশিপে ৮০০ মিটারে সোনাজয়ী হন। ১৯৯৮ এশিয়ান অ্যাথলেটিক্স চ্যাম্পিয়নশিপে ৬০০ এবং ১৫০০ মিটারে উনি ব্রোঞ্জ লাভ করেন এবং ওই একই বছরে ব্যাংককে এশিয়ান গেমসে ওই দুই বিভাগে সোনা জয় করেন।
মোহাম্মদ দৌলত হোসেন মোল্লা
শহীদ মোহাম্মদ দৌলত হোসেন মোল্লা (জন্ম: ১২ ডিসেম্বর, ১৯৪৭ - মৃত্যু: ১০ ডিসেম্বর, ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তাঁর সাহসিকতার জন্য বাংলাদেশ সরকার তাঁকে বীর বিক্রম খেতাব প্রদান করে।
মো. দৌলত হোসেন মোল্লার জন্ম গাজীপুর জেলার কাপাসিয়া উপজেলার চরখামের গ্রামে। তাঁর বাবার নাম মো. আয়েত আলী মোল্লা এবং মায়ের নাম তাহেরা খাতুন। তাঁর স্ত্রীর নাম আমেনা বেগম। তাঁর এক মেয়ে।
পাকিস্তান নৌবাহিনীতে চাকরি করতেন মো. দৌলত হোসেন মোল্লা। ১৯৭১ সালের মার্চে ছুটিতে বাড়িতে ছিলেন। মুক্তিযুদ্ধ শুরু হলে যুদ্ধে যোগ দেন। মুক্তিবাহিনীর নৌ উইংয়ে যোগ দেওয়ার আগে স্থলযুদ্ধেও অংশ নেন তিনি। অক্টোবরে মুক্তিবাহিনীর নৌ উইং গঠিত হলে পলাশ গানবোটে তাঁকে গান ক্রুম্যান হিসেবে অন্তর্ভুক্ত করা হয়। এরপর কয়েকটি নৌ অপারেশনে তিনি অংশ নেন।
১৯৭১ সালের ১০ ডিসেম্বর পদ্মা ও পলাশ নামে দুটি জাহাজ ভারত থেকে রওনা হয়ে খুলনা শিপইয়ার্ডের কাছে পৌঁছে। জাহাজ দুটি রওনা করে ৭ ডিসেম্বর। মিত্রবাহিনীর বিমান শত্রু পাকিস্তানিদের জাহাজ ভেবে ভুল করে পদ্মা ও পলাশ জাহাজে বোমাবর্ষণ করে। আত্মঘাতী এই বোমা হামলায় দুটি জাহাজই ডুবে যায়। এতে অনেক নৌমুক্তিযোদ্ধা শহীদ ও গুরুতর আহত হন। গুরুতর আহত মো. দৌলত হোসেন মোল্লা, রুহুল আমিন (বীরশ্রেষ্ঠ), সিরাজুল মওলা (বীর উত্তম), আফজাল মিয়া (বীর উত্তম)সহ আরও কয়েকজন সাঁতরে নদীতীরে যান। কিন্তু সেখানে তাঁদের জন্য অপেক্ষা করছিল আরেক বিপদ। নদীতীরের বিভিন্ন স্থানে ছিল পাকিস্তান সেনাবাহিনীর সহযোগী রাজাকার। মো. দৌলত হোসেন মোল্লা নদীতীরের যে স্থানে পৌঁছাতে সক্ষম হন, সেখানে তিনি একটু পর দেখতে পান তাঁর সহযোদ্ধা আহত সিরাজুল মওলাকে। আহত দৌলত হোসেন নদীতীরে পড়ে ছিলেন। তিনি মারাত্মক আহত হয়েছিলেন। ক্রলিং করে বা হেঁটে যেতে পারছিলেন না। আহত মওলা চেষ্টা করেছিলেন মো. দৌলত হোসেন মোল্লাকে নিরাপদ স্থানে নিয়ে যাওয়ার। কিন্তু পারেননি। মওলা সামনে যেতে সক্ষম হন। তিনি বেঁচে যান। মো. দৌলত হোসেন মোল্লাকে পরে রাজাকাররা ধরে ফেলে। আহত দৌলত হোসেনকে রাজাকাররা বেয়নেট দিয়ে খুঁচিয়ে নির্মমভাবে হত্যা করে। রুহুল আমিনকেও একই ভাগ্য বরণ করতে হয়। 
ভারতের হলদিয়া নৌবন্দর থেকে যাত্রা শুরু করেছিল মুক্তিবাহিনীর দুটি জাহাজ ‘পদ্মা’ ও ‘পলাশ’। পলাশ জাহাজে ছিলেন মো. দৌলত হোসেন মোল্লা। তিনি ছিলেন জাহাজের ক্রুম্যান। তাঁদের লক্ষ্য, খুলনায় পাকিস্তানি নৌঘাঁটি দখল করা। মুক্তিবাহিনীর দুটি জাহাজের সঙ্গে আছে মিত্রবাহিনীরও একটি জাহাজ। খুলনার রূপসা নদীতে শিপইয়ার্ডের কাছাকাছি আসামাত্র ঘটে সেই আকস্মিক বিপর্যয়। এ সময় আকাশ থেকে তিনটি জঙ্গি বিমান জাহাজগুলো লক্ষ্য করে বোমা বর্ষণ করতে থাকে। প্রথম ধাক্কাতেই বিধ্বস্ত হয় পদ্মা। পলাশের ইঞ্জিনরুমে আগুন ধরে যায়। একটু পর পলাশও ডুবে যায় ডেকে শহীদ নৌমুক্তিযোদ্ধাদের লাশ পড়ে ছিল। সে সময়ে গুরুতর আহত মো. দৌলত হোসেন মোল্লা অনেক কষ্টে পানিতে ঝাঁপ দেন।
অতিপ্রাকৃত কাহিনী
অতিপ্রাকৃত কাহিনী একটি সাহিত্য ও মিডিয়া বর্গ যেটার কাহিনীকৌশল বা থিমে প্রাকৃতিক বিশ্ব ও বস্তুবাদী দৃষ্টিভঙ্গীর অসঙ্গতি উঠে আসে, এক অতিপ্রাকৃত ঘটনা।
বিস্তৃত অর্থে, অতিপ্রাকৃত কাহিনীতে অলৌকিক কাহিনী, হরর ফিকশন, ভ্যাম্পায়ার সাহিত্য, ভূতের গল্প এবং ফ্যান্টাসি বর্গের উদাহরণ পাওয়া যায়। আবার অতিপ্রাকৃত কাহিনীর উপাদান ব্যবহৃত হয় বিজ্ঞান কল্পকাহিনীতে। অন্যান্য বর্গের মূল বৈশিষ্ট্য, যেমন "ভৌতিক" বা "ফ্যান্টাসি" উপাদান বাদ দেওয়ায় একাডেমিক, পাঠক এবং সংগ্রাহকেরা অতিপ্রাকৃত কাহিনীকে একটি স্বনির্ভর বর্গ হিসেবে স্থান দেন। কেবলমাত্র ঐতিহ্যবাহী ভৌতিক গল্প বর্গটিকেই অতিপ্রাকৃত কাহিনী পুরোপুরি গ্রহণ করেছে।
বিশ শতকে অতিপ্রাকৃত কাহিনীর সাথে মনস্তাত্ত্বিক কাহিনী সংযুক্ত হতে দেখা যায়। ফলে গল্পের উদ্ভট পরিস্থিতির একমাত্র সমাধান হিসেবে অতিপ্রাকৃতকে উপস্থাপন করা হয়। এরকম একটি ধ্রুপদী উদাহরণ হলো হেনরি জেমসের "দ্য টার্ন অফ দ্য স্ক্রু" যেখানে বর্ণিত ঘটনাগুলোর অতিপ্রাকৃত এবং মনস্তাত্বিক দুই ধরনের ব্যাখ্যাই দেয়া হয়। এই দ্ব্যর্থতা কাহিনীকে আরো রহস্যময় করে তোলে। অনুরূপ আরেকটি দৃষ্টান্ত শার্লট পার্কিনস গিলম্যানের গল্প "দ্য ইয়েলো ওয়ালপেপার"।
অতিপ্রাকৃত কাহিনী জনপ্রিয় হতে থাকে, কিন্তু যেহেতু এটি সংজ্ঞায়িত করা কঠিন এবং সাধারণ লোকেরা তা পুরো বুঝতে না পারায়, প্রকাশক, বইবিক্রেতা বা গ্রন্থাগারে এটিকে স্বতন্ত্র বিপণন শ্রেণী হিসেবে ধরা হয়না। বিক্রির সময় হয় একে মূলধারার সাহিত্যে অন্তর্ভুক্ত করা হয় নয়ত অন্য কোনো উপবর্গ বলে চালিয়ে দেয়া হয়।
প্যাসকেল (প্রোগ্রামিং ভাষা)
প্যাসকেল হচ্ছে একটি আজ্ঞাবাহী এবং পদ্ধতিগত প্রোগ্রামিং ভাষা, যা নিকলাউস ভির্ট দ্বারা ১৯৬৮-৬৯ সালের মধ্যে ডিজাইন করা হয় এবং ১৯৭০ সালে প্রকাশ করা হয়, কম পরিসরের ভাষা হিসেবে, যা একটি দক্ষ ভাষা রুপে কাঠামোগত প্রোগ্রামিং এবং উপাত্ত সংগঠন ব্যবহার করে ভাল মানের প্রোগ্রামিং অনুশীলনের জন্য অনুপ্রেরণা দানের জন্য তৈরি করা হয়।
অবজেক্ট-ভিত্তিক প্রোগ্রামিং এর জন্য অবজেক্ট প্যাসকেল নামে একটি অমৌলিক ভাষা ১৯৮৫ সালে তৈরি করা হয়।
বাংলাদেশ পল্লী বিদ্যুতায়ন বোর্ড
বাংলাদেশ পল্লী বিদ্যুতায়ন বোর্ড (সংক্ষেপে বিআরইবি) হল বাংলাদেশ সরকারের একটি সংবিধিবদ্ধ সংস্থা, যার দায়িত্ব হল বাংলাদেশের গ্রামীণ অঞ্চলে বিদ্যুৎ পৌছে দেওয়া, যে কাজ বিআরইবি দেশে ৮০ টি পল্লী বিদ্যুৎ সমিতির মাধ্যমে করে। এর প্রধান কার্যালয় ঢাকাতে অবস্থিত। এটি বাংলাদেশের একটি অন্যতম প্রধান বিদ্যুৎ বিতরণ কোম্পানি। বিআরইবির বর্তমান চেয়ারম্যান হলেন মেজর জেনারেল মঈন উদ্দিন।
পল্লী বিদ্যুতায়ন বোর্ড ১৯৭৭ সালে রাষ্ট্রপতির এক আদেশবলে প্রতিষ্ঠিত হয়। এবং ১৯৭৮ সালে এটি কার্যক্রম শুরু করে। বিআরইবি গ্রামীণ অঞ্চলে বিদ্যুৎ লাইন ও বিদ্যুৎ উপকেন্দ্র তৈরি করে। গ্রামীন জনগোষ্ঠীর উন্নয়নে তথা গ্রাম বাংলাকে শহরের অনুরুপ গঠনে সহায়ক ভূমিকা পালন করছে। ২০১১ সাল পর্যন্ত বিআরইবির উদ্যোগে ৭৮টি পল্লী বিদ্যুৎ সমিতি গঠিত হয়েছে। এই পল্লী বিদ্যুৎ সমিতি সমুহ সরকারের পরিকল্পিত ঘরে ঘরে বিদ্যুৎ এর মাধ্যমে সারা বাংলাদেশে শতভাগ বিদ্যুতায়ন কার্যক্রম চালিয়ে যাচ্ছে। জাতীয় গ্রিড হতে ৩৩ কেভি লাইনের মাধ্যমে বিদ্যুৎ নিয়ে প্রত্যন্ত অঞ্চলে ৩৩/১১ কেভি উপকেন্দ্র হতে ১১ কেভি ফিডারের মাধ্যমে সরাসরি গ্রাহক পর্যায়ে বিদ্যুৎ সরবরাহ করে থাকে।
আনোয়ার হোসেন মনির
আনোয়ার হোসেন মনির (জন্ম: ৩১ ডিসেম্বর, ১৯৮১) মুন্সিগঞ্জে জন্মগ্রহণকারী বাংলাদেশের সাবেক আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য ছিলেন তিনি। ঘরোয়া ক্রিকেটে বিমান বাংলাদেশ এয়ারলাইন্সের পক্ষে খেলেছেন। দলে তিনি মূলতঃ ডানহাতি ফাস্ট-মিডিয়াম বোলিংয়ে পারদর্শীতা দেখিয়েছেন ‘মনির’ ডাকনামে পরিচিত আনোয়ার হোসেন। লিকলিকে গড়নের আনোয়ার ২০০৩ সালে ৩টি টেস্ট ও একটিমাত্র ওডিআই খেলার সুযোগ পান।
অভিজ্ঞতাবিহীন অবস্থায় মিডিয়াম পেস বোলিংয়ে পারদর্শী আনোয়ার ২০০৩ সালের মাঝামাঝি সময়ে অস্ট্রেলিয়া সফরে টেস্ট দলের সদস্যরূপে প্রতিনিধিত্ব করেন। সিরিজের দ্বিতীয় টেস্টে ৩০তম খেলোয়াড়রূপে টেস্ট ক্যাপ পরিধান করেন। ২৫ জুলাই, ২০০৩ তারিখে কেয়ার্নসে স্বাগতিক অস্ট্রেলিয়ার বিপক্ষে তার টেস্ট অভিষেক হয়। কিন্তু কোন উইকেট লাভ করতে পারেননি।
এরপর পাকিস্তান সফরে গেলেও তেমন সফলতা পাননি তিনি। অক্টোবর, ২০০৩ সালে ইংল্যান্ড সফরে প্রথম খেলায় বোর্ড সভাপতি একাদশের বিপক্ষে বোলিং আক্রমণে নেতৃত্ব দেন। খেলায় তিন উইকেট পান। তন্মধ্যে, তার বলে মাইকেল ভনের ক্যাচ ধরেন একই নামের আরেক আনোয়ার হোসেন। ২০০৫ সালের বসন্তে ইংল্যান্ড সফরে যাবার জন্য জাতীয় দলের সদস্য হন। প্রস্তুতিমূলক খেলায় নর্দান্টসের বিপক্ষে মুশফিকুর রহিমের অপরাজিত ১১৫* ও মোহাম্মদ রফিকের ৫৪ রান এবং তার ৪/১১৩ বোলিং পরিসংখ্যানে খেলাটি ড্রয়ে পরিণত হয়। কিন্তু, ২০ ওভারের বোলিং পরিসংখ্যানে তিনি প্রায় ছয় রান দিয়ে বসেন। তাস্বত্ত্বেও টেস্ট সিরিজে অংশ নেয়ার জন্য আমন্ত্রিত হন তিনি। ৩ জুন, ২০০৫ তারিখে চেস্টার-লি-স্ট্রিটে ইংল্যান্ডের বিপক্ষে সিরিজের দ্বিতীয় ও সর্বশেষ টেস্টে অংশ নেন।
৯ অক্টোবর, ২০০২ তারিখে একমাত্র ওডিআইয়ে অংশ নেন। কিম্বার্লিতে স্বাগতিক দক্ষিণ আফ্রিকার বিপক্ষে তার একদিনের আন্তর্জাতিকে অভিষেক হয়। নিচের সারির ব্যাটসম্যান হিসেবে ১ বল মোকাবেলা করে শূন্য রানে অপরাজিত থাকেন। এছাড়াও বল হাতে আট ওভারে ৪৫ রান দিলেও কোন উইকেট পাননি।
স্বল্পকালীন টেস্ট খেলোয়াড়ী জীবনে বোলার হিসেবে অগৌরবজনক রেকর্ডের সাথে নিজেকে জড়িয়ে ফেলেন। ৩৪৮ বল ডেলিভারি করে সর্বাধিক ৩০৭ রান দেন ও কোন উইকেট লাভে সক্ষমতা দেখাননি।
২০০০-০১ মৌসুমে প্রথম-শ্রেণীর ক্রিকেটে অভিষিক্ত হন। এতে ঢাকা বিভাগের পক্ষে খেলেন। ৮ জানুয়ারি, ২০০৮ তারিখে ঢাকায় অনুষ্ঠিত জাতীয় একদিনের ক্রিকেট লীগে রাজশাহী বিভাগের বিপক্ষে অংশ নেন। ঐ খেলায় তিনি ম্যান অব দ্য ম্যাচের পুরস্কার পান। কয়েক বছর ঘরোয়া ক্রিকেটে অংশ নেয়ার পর মনির কোচিং কোর্সে অংশ নেন। বর্তমানে তিনি বিসিবিতে কর্মরত।
জুম এয়ার
জুম এয়ার হল "জেক্সাস এয়ার" এর ব্যান্ড নাম। এটি ভারতের একটি নতুন জাতীয় বিমান পরিবহন সংস্থা যা প্রধানত আঞ্চলিক রুটেই পরিবহণ ব্যবস্থা সুগম করতে চলেছে। এই বিমান সংস্থাটি দিল্লীর ইন্দিরা গান্ধী আন্তর্জাতিক বিমানবন্দরকে কেন্দ্র করে বিমান পরিচালনা করার পরিকল্পনা নিয়েছে।সংস্থাটি ২০১৩ সালে গঠিত হয়।এই সংস্তার প্রথম উরান চালু হয় ১২ ফেব্রুয়ারি ২০১৭ সালে। ১৫ ফেব্রুয়ারি ২০১৭ সালে বানিজ্যিক ভাবে বিমান পরিবহন শুরু করবে জুম এয়ার।এই সংস্থার প্রথম উরান কলকাতা, দিল্লী ও দুর্গাপুর বিমানবন্দরে অবতরন করে।
জুম এয়ার সংস্থাটি ২০১৩ সালে জেক্সা এয়ার নামে গড়ে ওঠে। ২০১৪ সালে এ সংস্থাটি নো অবজেকটিভ সারটিফিকেট লাভ করে। ২০১৬ সালের সেপ্টেম্বর মাসে সংস্থাটি তাদের প্রথম বিমান বোম্বাডির সিআরজে২০০ বিমানবহরে অন্তভূক্ত করে। ৩ ফেব্রুয়ারি সংস্থাটি বিমান পরিচালনার ছারপত্র পায়।১২ ফেব্রুয়ারি সংস্থাটি দিল্লী দুর্গাপুর]] ও কলকাতার মধ্যে বিমান পরিচালনা করে। ১৫ ফেব্রুয়ারি থেকে বানিজ্যিক ভাবে বিমান চালু করে সংস্থাটি।
সংস্থাটির হাতে ১ টি ছোট বিমান রয়েছে।এই বিমানটি ৫০ টি আসন বিশিষ্ট বোম্বারডির সিআরজে২০০।২ টি বম্বার্ডিয়ার সিআরজে২০০ বিমান ক্রয়ের আবেদন রয়েছে বিমান প্রস্তুতকারী সংস্থার কাছে।
বাঙালি বিবাহ
বাঙালি বিবাহ অনুষ্ঠানে বিভিন্ন ধর্মীয় আচার অনুষ্ঠান পালন করা হয়ে থাকে, যা অনেকসময় কয়েক দিন ধরে পালিত হয়ে থাকে৷ বেশির ভাগ ক্ষেত্রেই বিবাহের অনুষ্ঠান শুরু হয় কাবিনের(বিবাহের নথিভূক্তকরণ ও দেন মোহর ধার্যকরণ) মাধ্যমে এবং শেষ হয় বৌ-ভাত(সাধারণত বর পক্ষের পরিবারের মাধ্যমে বৌ-ভাতের আয়োজন করা হয়ে থাকে) অনুষ্ঠানের মাধ্যমে৷ যদিও বাংলার বিভিন্ন অংশে বিবাহ অনুষ্ঠানের আচার-রীতি বিভিন্ন রকম হয়ে থাকে, তবে বাংলার হিন্দু সম্প্রদায়ের মধ্যে এ আচার-রীতিকে দু-রকমভাবে ভাগ করা যেতে পারে৷ তা হল: ঘটি এবং বাঙাল আচার-অনুষ্ঠান৷
ঐতিহ্যগতভাবে বিবাহের সম্পর্ক তৈরি হয় ঘটক বা মধ্যস্থতাকারীর মাধ্যমে, যিনি সাধারণত পরিবারটির বন্ধু, আত্মীয় কিংবা শুধুমাত্র একজন মাধ্যম হতে পারেন৷ বিয়ের ঘটক পাত্র ও পাত্রী পক্ষের লোকজনকে পাত্র কিংবা পাত্রী সম্পর্কে অবহিত করেন৷ যদি বিয়ের সম্পর্ক ঠিক হয়, তবে বেশিরভাগ ক্ষেত্রেই ঘটককে একটা সন্মানী দেওয়া হয়ে থাকে৷ পরিবারের লোকজন বিয়ের জন্য সাধারণত তাদের একই জাত, ধর্ম এবং একই মর্যাদাসম্পন্ন পরিবার খুঁজে থাকে৷
যদিও এখনকার দিনে ছেলে মেয়েরা তাদের নিজেদের পছন্দমত সঙ্গী বেছে নেয়, তবুও স্থায়ী সম্পর্কের পূর্বে উভয়ের পরিবার হতে আনুষ্ঠানিক সম্মতির প্রয়োজন হয়৷
একটি অনুষ্ঠান ‘পাকা-দেখা’(ঘটিদের ক্ষেত্রে) অথবা পা্ত্রী-পা্ত্র দেখা, যা বাঙালদের ক্ষেত্রে পরিলক্ষিত হয়, বিয়ের পূর্বে উভয়পক্ষকে আসন্ন বিয়ের পূর্ব প্রস্তুতি কিংবা পরিকল্পনা নিতে সাহায্য করে৷ যার ফলে উভয় পরিবার পক্ষ আসন্ন বিয়ের সঠিক দিন তারিখ কিংবা লগ্ন ইত্যাদি নির্ধারণ করে৷ পাত্র বা পাত্রী পক্ষের যদি কোনো চাহিদা থেকে থাকে তবে তাও সাধারণত এ দিনেই উল্লেখ করা হয়৷
বিয়ের অনুষ্ঠানের পূর্বে গায়ে হলুদ অনুষ্ঠিত হয়৷ বরের জন্য একটি গায়ে হলুদ অনুষ্ঠান এবং কনের জন্য একটি গায়ে হলুদ অনুষ্ঠান হয়ে থাকে৷
গায়ে হলুদ অনুষ্ঠানের পর বিয়ের অনুষ্ঠান হয়ে থাকে৷ অনুষ্ঠানটি কনেপক্ষের মাধ্যমে আয়োজিত হয়ে থাকে৷ বর এবং বর এর বন্ধুবান্ধব বা আত্মীয়স্বজন একত্রে যাদেরকে বরযাত্রী বলা হয়ে থাকে, সাধারণত সন্ধ্যার পূর্বে কনের বাড়িতে উপস্থিত হয়৷ বরযাত্রী রওনা হওয়ার পূর্বে বর সাধারণত তার মার নিকট হতে আশীর্বাদ গ্রহণ করে৷ বরসহ বরযাত্রী যখন কনের বাড়িতে পৌঁছায়, তখন কনেপক্ষের আত্মীয়স্বজন তাদেরকে অভ্যর্থনা জানায়৷ এসময় বরপক্ষের লোকজনকে আ্প্যায়িতও করা হয়ে থাকে৷ পরবর্তীতে পন্ডিত বা কাজীর মাধ্যমে বর বা কনের ধর্ম অনুসারে নির্দিষ্ট আচার পালনের মাধ্যমে বিবাহ সুসম্পন্ন করা হয়ে থাকে৷ বিয়ের সময় সাধারণত উভয় পক্ষের গণ্যমান্য ব্যক্তিবর্গ উপস্থিত থাকেন৷
পরের দিন অর্থাৎ সাধারণত বরের বাড়িতে কনের দ্বিতীয় দিন বৌ-ভাত অনুষ্ঠান পালিত হয়ে থাকে৷ এ দিন কনে অর্থাৎ যে এখন বৌ, সে তার আত্মীয়স্বজনদের আপ্যায়িত করে৷ সাধারণত দুপূরের খাবারের আয়োজন করা হয়ে থাকে৷ সন্ধ্যায় সাধারণত বরের আত্মীয়স্বজন এবং বন্ধুবান্ধবদের আমন্ত্রন ও আপ্যায়ন করা হয়ে থাকে৷ কনের আত্মীয়স্বজনরাও বরের আত্মীয়স্বজনদের অভ্যর্থনা জানিয়ে থাকেন৷ এ উপলক্ষ্যে একটি বড় ধরণের ভোজ অনুষ্ঠান, যাকে ‘প্রীতি ভোজ’ বলা হয়ে থাকে, অনুষ্ঠিত হয়৷ এছাড়াও কনে পক্ষ ও বর পক্ষের মধ্যে উপহার আদান-প্রদান হয়ে থাকে৷
ফুল শয্যা হচ্ছে বর ও বধূর মিলনের রাত৷ কনের পক্ষ হতে দেওয়া ফুল দ্বারা কনে বা বধূ নিজেকে সজ্জিত করে এবং বাসর ঘরটিকেও ফুল ও অন্যান্য উপকরণ দ্বারা সজ্জিত করা হয়৷ এটি বিবাহিত দম্পত্তির জন্য একটি স্মরণীয় রাত৷ 
বাঙালি হিন্দুদের ক্ষেত্রে বিয়ের আটদিন পরে সাধারণত এ অনুষ্ঠান পালন করা হয়ে থাকে৷ এ ক্ষেত্রে বিবাহিত দম্পত্তি কনের বাড়িতে যায় এবং তিনরাত সেখানে অবস্থান করে৷
সিলেটের বাঙালি হিন্দুদের মধ্যে এ অনুষ্ঠানটি “ফিরা-যাত্রা” নামে পরিচিত৷
বড়নগর
বড়নগর (বরানগর বা বটনগর নামেও পরিচিত) হল পশ্চিমবঙ্গের মুর্শিদাবাদ জেলার আজিমগঞ্জের দুই মাইল উত্তরে ভাগীরথী গঙ্গাতীরে অবস্থিত একটি প্রাচীন শহর, নাটোরের রাণী ভবানীর স্মৃতি ও কীর্তির সঙ্গে জড়িত। এখানকার দেবালয়গুলি পশ্চিমবঙ্গের দেবালয়ের মধ্যে প্রাচীনতা ও আকার-গড়নের দিক থেকে বিশেষ আকর্ষণীয়।
নাটোর রাজবংশের গঙ্গাবাস ছিল বড়নগরে; সেইজন্য রানী ভবানী এইখানে গঙ্গাতীরে দেবদেবীদের একাধিক দেবালয় প্রতিষ্ঠা করেছিলেন। পোড়ামাটির কারুকার্য করা মন্দিরগুলির মধ্যে সবচেয়ে আকর্ষণীয় হল চারটি একচালা বাংলা-মন্দির, যা 'চার-বাংলা' নামে খ্যাত; মন্দিরের মধ্যে শিবলিঙ্গ প্রতিষ্ঠিত। উত্তরদিকের দক্ষিণমুখী মন্দিরের টেরাকোটা বর্তমানে ক্ষতবিক্ষত হলেও এটি নিপুণ কারুশিল্পের নিদর্শন। ভাস্কর্যের মধ্যে রামলীলা ও কৃষ্ণলীলার দৃশ্য বেশি, মধ্যে মধ্যে শিকার ও শোভাযাত্রার দৃশ্য আছে; তিনটি তোরণের উপরে অসুরনাশিনী চণ্ডী, রাম-রাবণের যুদ্ধ, কৃষ্ণের কংসবধ প্রভৃতি দৃশ্য আছে। এতে কালী, চণ্ডী ও অন্যান্য দেবদেবী ছাড়াও যোগাসনে উপবিষ্ট বেশ বড় শিবমূর্তি আছে। পশ্চিমদিকের মন্দিরে লঙ্কাযুদ্ধ ও দেবীযুদ্ধের দৃশ্যসম্বলিত টেরাকোটার কাজ আছে; আরেকটি মন্দিরের গায়ের প্যানেলগুলি প্লাস্টার দিয়ে ভরাট করে খুব সূক্ষ্মরেখায় চিত্র খোদাই করা আছে। দক্ষিণদিকের মন্দিরে বিশেষ কারুকার্য নেই।
চার-বাংলা মন্দিরের পাশে টেরাকোটার কাজ যুক্ত চারটি অষ্টকোণ শিবমন্দির আছে, মন্দিরের চূড়াগুলি উল্টানো পদ্মফুলের মতো। এর মধ্যে সবচেয়ে বড় মন্দিরটি ভবানীশ্বর শিবের। গোপাল মন্দির ও দোলমঞ্চ পাশ্চাত্যরীতিতে স্তম্ভের উপর তৈরি। এর কিছুটা দূরে, রানী ভবানীর গুরুবংশের মঠবাড়িতে কয়েকটি কালীমন্দির ও শিবমন্দির আছে। এখানে গঙ্গেশ্বর শিবের জোড়বাংলা মন্দিরের পোড়ামাটির ভাস্কর্য বেশ চিত্তাকর্ষক। মঠবাড়ির উত্তরে সন্ন্যাসী ব্রহ্মানন্দ প্রতিষ্ঠিত দয়াময়ী কালীর মন্দিরটি প্রায় পরিত্যক্ত। এখানকার কালীমূর্তি ও অষ্টভূজ গণেশমূর্তি চুরি হয়ে গেলেও রাজরাজেশ্বর মূর্তিটি চুরি হওয়ার পর পুনরুদ্ধার করা হয়েছে। রানী ভবানীর দত্তকপুত্র সাধক রামকৃষ্ণের পঞ্চমুণ্ডের আসনের স্থানটি এখানে বর্তমান।
খানিকটা উত্তরদিকে, কিছুটা পরিত্যক্ত অবস্থায়, বড়নগরের সবচেয়ে প্রাচীন মন্দির চারচালা গঠনের রামেশ্বর মন্দির (স্থাপিত ১৭৪১ খ্রিস্টাব্দ) অবস্থিত। এর উল্লেখযোগ্য ভাস্কর্যগুলি কৃষ্ণলীলা, রামলীলা, দশাবতার, সপ্তমাতৃকা, নন্দীপৃষ্ঠে শিব, গরুড়পৃষ্ঠে বিষ্ণু, সপরিবারে দুর্গা ইত্যাদি ধরনের। চার-বাংলা মন্দিরের দক্ষিণে আঞ্চলিক লোকদেবতা পঞ্চাননরূপী শিবের আলাদা একটি এক-বাংলা মন্দির বর্তমান।
২. পর্যটনে মুর্শিদাবাদ : দীননাথ মণ্ডল, অণিমা প্রকাশনী, কলকাতা।।
তাইওয়ানে সমকামীদের অধিকার
সমকামিনী, সমকামী, উভকামী, হিজড়া (এলজিবিটি) অধিকার প্রদানের ক্ষেত্রে সাধারণভাবে তাইওয়ান পূর্ব এশিয়া এবং এশিয়ার মধ্যে অনেক উদার। পুরুষ সমকামিতা এবং নারী সমকামিতা দুটোই রাষ্ট্রীয়ভাবে বৈধ এবং সমাজেও খুব ভালোভাবে গৃহীত।
২০০৩ সালে তৎকালীন তাইওয়ান সরকার সম-লিঙ্গের মানুষের মধ্যে বিয়ে বৈধ করে দিতে চাইলেও বিরোধী দলের কারণে পারেনি। শিক্ষা প্রতিষ্ঠান এবং কর্মক্ষেত্রে সমকামীদেরকে মানসিকভাবে হেয় করা যাবেনা এরকম আইন তাইওয়ানে আছে।
২০১৫ সালে সমকামীদের আনন্দ মিছিলে প্রায় ৮০,০০০ লোক অংশগ্রহণ করেছিল।
বেগম কামরুন নাহার
বেগম কামরুন নাহার (জন্ম: ৩০ নভেম্বর, ১৯৬১), বাংলাদেশের প্রথম নারী প্রধান তথ্য কর্মকর্তা হিসেবে ২০১৭ সালের ১২ ফেব্রুয়ারি তথ্য অধিদপ্তরে দায়িত্ব পালন শুরু করেন।
বেগম কামরুন নাহারের জন্ম ব্রাহ্মণবাড়িয়া জেলার নবীনগর উপজেলার মোল্লা গ্রামে। তাঁর পিতার নাম মোহাম্মদ ইউনুস এবং মায়ের নাম মোছাম্মদ জামিলা খাতুন।তিনি সিদ্ধেশ্বরী উচ্চ বালিকা বিদ্যালয় থেকে ১৯৭৭ সালে এসএসসি এবং ১৯৭৯ সালে মানবিক বিভাগ থেকে প্রথম বিভাগে উত্তীর্ণ হন। পরবর্তীতে ঢাকা বিশ্ববিদ্যালয়ের সমাজকল্যাণ ও গবেষণা ইনস্টিটিউট থেকে ১৯৮২ সালে বিএসএস-সম্মান (দ্বিতীয় শ্রেণিতে ৬ষ্ঠ স্থান) এবং ১৯৮৩ সালে এমএসএস (প্রথম শ্রেণিতে ৩য় স্থান) অর্জন করেন। তিনি বাংলাদেশ প্রেস ইনস্টিটিউট থেকে ২০০২ সালে সাংবাদিকতায় স্নাতকোত্তর ডিপ্লোমা কোর্স সমাপ্ত করেন এবং দ্বিতীয় শ্রেণিতে ১ম স্থান অধিকার করেন। তাঁর স্বামীর নাম খন্দকার আনোয়ারুল ইসলাম। তিনি সেতু বিভাগ, সড়ক পরিবহন ও সেতু মন্ত্রণালয়ের সচিব হিসেবে দায়িত্ব পালন করছেন। তিনি দুই পুত্র সন্তানের জননী।
বেগম কামরুন নাহার বিসিএস ১৯৮৪ নিয়মিত ব্যাচের কর্মকর্তা। প্রধান তথ্য কর্মকর্তা হিসেবে যোগ দেওয়ার আগে তিনি গণযোগাযোগ অধিদপ্তরের মহাপরিচালক হিসেবে দায়িত্ব পালন করেছিলেন। এছাড়াও তিনি চলচ্চিত্র ও প্রকাশনা অধিদপ্তরের মহাপরিচালক, বাংলাদেশ ফিল্ম আর্কাইভের মহাপরিচালক, ফিল্ম সেন্সর বোর্ডের ভাইস চেয়ারম্যানসহ সরকারের বিভিন্ন গুরুত্বপূর্ণ পদে দায়িত্ব পালন করেন। বিসিএস (তথ্য-সাধারণ),যোগদানের তারিখ: ২১ জানুয়ারি ১৯৮৬ (বিসিএস ব্যাচ-৮৪),
বাংলাদেশের পদমর্যাদা ক্রম
গণপ্রজাতন্ত্রী বাংলাদেশের পদমর্যাদা ক্রম হল একটি প্রোটোকল তালিকা বা রাষ্ট্রের নির্বাহী, আইন ও বিচার বিভাগের গুরুত্বপূর্ণ কর্মকর্তাদের পদ সমূহের ক্রমবিন্যাস। একজন ব্যক্তি যখন একের অধিক পদ ধরে রাখে তখন সর্বোচ্চ পদটি হিসাব করা হয়। এই তালিকাটি শুধুমাত্র রাষ্ট্রীয় ও গুরুত্বপূর্ণ সরকারি অনুষ্ঠানে বিশিষ্ট ব্যক্তিদের আমন্ত্রণ ও তাদের আসনের ব্যবস্থা, রাষ্ট্রের প্রেসিডেন্ট ও প্রধানমন্ত্রী সহ অতি গুরুত্বপূর্ণ ব্যক্তিদের বিদেশ গমন ও প্রত্যাবর্তনের সময় তাদের বিদায় ও অভ্যর্থনা জানানো এবং সমপর্যায়ের বিদেশি অতিথিদের দেশে স্বাগত ও পরে বিদায় জানানোর আনুষ্ঠানিকতার ক্ষেত্রে ব্যবহৃত হয়। এর কোনো আইনি ভিত্তি নেই। সরকারের দৈনন্দিন কার্যক্ষেত্রেও এটি প্রযোজ্য হয় না বা কোন ভুমিকা রাখে না।
ছুংছিং
ছুংছিং (), যাকে অতীতে চুংকিং নামেও ডাকা হত, দক্ষিণ-পশ্চিম চীনের একটি প্রধান শহর। এটি চীনের পাঁচটি জাতীয় কেন্দ্রীয় শহরের একটি। প্রশাসনিকভাবে এটি চীনের সরাসরি-নিয়ন্ত্রিত চারটি শহরের একটি (অন্য তিনটি হল বেইজিং, সাংহাই ও থিয়েনচিন) এবং একমাত্র এটিই সাগর থেকে দূরে চীনের অভ্যন্তরভাগে অবস্থিত।
ছুংছিং পৌরসভাটি ১৯৯৭ সালের ১৪ই মার্চ সৃষ্টি করা হয়। তার আগে এটি সিছুয়ান প্রদেশের অন্তর্গত একটি উপ-প্রাদেশিক শহর ছিল। ছুংছিঙে ২০১৫ সালের প্রাক্কলন অনুযায়ী ৩ কোটি লোকের বাস, যার মধ্যে ১ কোটি ৮৩ লক্ষ লোক শহরে বাস করে। প্রায় ৮৫ লক্ষ লোক প্রধান ছুংছিং শহরের ভেতরে বাস করেন। ফুলিং এলাকা, ওয়ানচৌ এলাকা ও ছিয়েনচিয়াং এলাকাগুলি বাস্তবপক্ষে নিজেরাই একেকটি শহর। এগুলি ছুংছিং শহরের সাথে একত্রে একটি মহানগরী এলাকা গঠন করেছে। ২০১০ সালের আদমশুমারি অনুযায়ী ছুংছিং চীনের সবচেয়ে জনবহুল পৌরসভা। এছাড়াও এটি চীনের সর্ববৃহত্‌ সরাসরি নিয়ন্ত্রিত পৌরসভা, যার ২৬টি এলাকা, ৮টি কাউন্টি ও ৪টি স্বশাসিত কাউন্টি আছে।
ছুংছিং শহরের ইতিহাস গুরুত্বপূর্ণ। এটি ইয়াংসি নদীর উজানের অববাহিকায় অবস্থিত প্রধান অর্থনৈতিক কেন্দ্র। এটি পরিবহন ও শিল্পকারখানার একটি প্রধান কেন্দ্র। ২০১২ সালের জুলাই মাসে প্রকাশিত এক বিবরণে ইকোনমিস্ট ইন্টেলিজেন্স ইউনিট শহরটিকে চীনের ১৩টি উদীয়মান মহানগরীর একটি হিসেবে চিহ্নিত করে।
পূর্ণেন্দু দস্তিদার
পূর্ণেন্দু দস্তিদার (২০শে জুন, ১৯০৯ - ৯ মে, ১৯৭১ ) একজন বাঙালি সশস্ত্র বিপ্লববাদী, রাজনীতিবিদ ও সাহিত্যিক।
তার জন্ম হয়েছিল চট্টগ্রামের পটিয়া উপজেলার ধলঘাট গ্রামে। পিতার নাম চন্দ্রকুমার দস্তিদার এবং মাতার নাম কুমুদিনী দস্তিদার। চট্টগ্রাম কলেজ চট্টগ্রাম কলেজ থেকে ১৯২৭ সালে প্রথম বিভাগে আই.এস.সি পাশ করে যাদবপুরে ভর্তি হন। ছাত্রাবস্থা রাজনীতিতে প্রবেশ করে বি পি এস এর নেতৃস্থানীয় কর্মী হয়েছিলেন এবং সমগ্র চট্টগ্রাম জুড়ে চলা তীব্র স্বাধীনতা আন্দোলন এর সাথে জড়িয়ে পড়েছিলেন। প্রীতিলতা ওয়াদ্দেদারের পরিবারের সাথে আত্মীয়তা ছিল। তাকে বিপ্লবী আন্দোলনে আনার কৃতিত্ব অনেকটাই পূর্ণেন্দু দস্তিদারের।
পেশাগত জীবনে তিনি ছিলেন একজন আইনজীবী।
মাস্টারদা সূর্য সেনের নেতৃত্বে চট্টগ্রাম যুববিদ্রোহে যোগদান করেন বিপ্লবী পূর্ণেন্দু। ১৮ এপ্রিল ১৯৩০ চট্টগ্রাম অস্ত্রাগার লুন্ঠন অভিযানে সক্রিয় অংশ নেন এবং ধরা পড়ে দীর্ঘকাল কারান্তরালে থাকতে হয় তাকে। তার এক ভাই অর্ধেন্দু দস্তিদার জালালাবাদ পাহাড়ের যুদ্ধে শহীদ হন। অপর ভাই সুখেন্দু দস্তিদার চট্টগ্রাম বিদ্রোহের সর্বকনিষ্ঠ ব্যক্তি তথা পরবর্তীকালে বাংলাদেশ মুক্তিযুদ্ধের নেতা ছিলেন। পূর্ণেন্দু জেল থেকে মুক্তি পেয়ে ভারতের কমিউনিস্ট পার্টিতে যোগ দিয়েছিলেন। দেশ স্বাধীন হওয়ার পরে সংসদীয় রাজনীতিতে অংশ নেন ও পূর্ববঙ্গ বিধানসভার সদস্য হন। ১৯৪৮ সালে পূর্ব পাকিস্তানে সামরিক আইন জারী হলে তাকে আবার জেলে যেতে হয়। মুক্তি পেলেও তাকে অন্তরীন অবস্থায় রাখে আইয়ুব খান শাসিত সরকার। ১৯৭০ খৃষ্টাব্দের নির্বাচনে ন্যাপের (ওয়ালি) প্রতিনিধি ছিলেন। চট্টগ্রাম এলাকায় ছাত্র- শ্রমিক -কৃষকদের সংগঠনের কাজে যুক্ত ছিলেন। দেশবিভাগ এর পরে পাকিস্তানি শাসনামলে দীর্ঘ সময় জেল খেটেছেন তিনি। জেলে থাকাকালীন বি.এ ও আইন পাশ করেন। আইনজীবী,রাজনীতিবিদ ও সমাজসেবী হিসেবেও তিনি সুপ্রতিষ্ঠিত ছিলেন বাংলাদেশে। প্রীতিলতা ও ভাই অর্ধেন্দুর পূন্য স্মৃতিতে তার প্রতিষ্ঠিত শহিদ মিনার ও স্মারকটি আজো বাংলাদেশে বিরাজমান।
সাহিত্যিক হিসেবে তার বিশেষ খ্যাতি ছিল। "স্বাধীনতা সংগ্রামে চট্টগ্রাম, কবিয়াল রমেশ শীল, বীরকন্যা প্রীতিলতা" ইত্যাদি তার রচিত গ্রন্থ। এছাড়া অনুবাদ গ্রন্থের মধ্যে রয়েছে "শেখভের গল্প" ও "মোপাসাঁর গল্প"।
বাংলাদেশ মুক্তিযুদ্ধের সময় পাকিস্তানি সেনাদের আক্রমন থেকে বাঁচার জন্যে ভারত অভিমুখে রওনা দেন, ৯ মে ১৯৭১ খৃষ্টাব্দে পথিমধ্যে অসুস্থ হয়ে তার মৃত্যু ঘটে।
দীপেন্দ্রনাথ বন্দ্যোপাধ্যায়
দীপেন্দ্রনাথ বন্দ্যোপাধ্যায় (১০ নভেম্বর ১৯৩৩ - ১৪ জানুয়ারি, ১৯৭৯) একজন বাঙালি সাহিত্যিক ও প্রথিতযশা সাংবাদিক।
দীপেন্দ্রনাথ বন্দ্যোপাধ্যায়ের আদি বাড়ি বিক্রমপুর ঢাকায়। তবে তিনি কলকাতায় জন্মগ্রহণ করেন। পিতার নাম ছিল ধীরেন্দ্রনাথ বন্দ্যোপাধ্যায়। দেওঘরে পড়াশোনা শেষ করে কলকাতার প্রেসিডেন্সী কলেজে ভর্তি হন। ছাত্র আন্দোলনের সঙ্গে যুক্ত ছিলেন।
ছাত্রাবস্থা থেকে বামপন্থী রাজনীতির সাথে যুক্ত দীপেন্দ্রনাথ ভারতের কমিউনিস্ট পার্টির সদস্য হন ১৯৫৪ সালে। ১৯৫৮ সাল থেকে সর্বক্ষনের পার্টি কর্মী হিসেবে কাজ কর‍তে থাকেন। কলকাতা বিশ্ববিদ্যালয়ে পড়াকালীন ছাত্র ফেডারেশন এর নেতা হন এবং ছাত্র সংসদের পত্রিকা 'একতা'র সম্পাদনা করতেন। ১৯৫৩ সাল থেকে বিখ্যাত সাহিত্য পত্রিকা 'পরিচয়' এ সম্পাদনা ও লেখালিখি করেছেন। পরিচয়ে তার ছদ্মনাম ছিল কজ্জল সেন, দ্বীপান্বিতা বন্দ্যোপাধ্যায় ইত্যাদি। ১৯৫৭ সালে 'ছাত্র অভিযান' পত্রিকাও সম্পাদনা করেন তিনি।
সিপিআই পার্টির মুখপত্র কালান্তর দৈনিকের সম্পাদনার মাধ্যমে তার সাংবাদিক জীবন শুরু হয়। প্রকাশকালের শুরু থেকে তিনি এখানে সাংবাদিকতা করেছেন। কালান্তরে 'জনমত' বিভাগে শ্রীচরণ বন্দ্যোপাধ্যায়, তপন উপাধ্যায়, নচিকেতা দাস, সিরাজ ইসলাম ইত্যাদি ছদ্মনামে লিখতেন। তার 'রিপোর্টাজ'গুলি অত্যন্ত জনপ্রিয় এবং সাহিত্যগুনে সমৃদ্ধ ছিল। সারা ভারত প্রগতি লেখক সংঘের সম্পাদক ছিলেন। মস্কো ও লেবাননে সাহিত্যসভায় ভারতের প্রতিনিধিত্ব করেন তিনি। বাংলাদেশ সহায়ক শিল্পী-সাহিত্যিক-বুদ্ধিজীবি সমিতির সভাপতি হিসেবে মুক্তিযুদ্ধের জন্যে অর্থ সংগ্রহ ও তহবিল গঠন করার কাজে ভূমিকা নিয়েছিলেন তিনি।
দীপেন্দ্রনাথের রচনা মননশীল পাঠকদের কাছে অত্যন্ত সমাদরপ্রাপ্ত ও অগ্রগণ্য। তাঁর উপন্যাস ও ছোটগল্প ছাড়াও রিপোর্টাজগুলি উন্নতমানের সাহিত্য হিসেবে বিবেচিত হয় বাঙালি পাঠকমহলে। তাঁর প্রথম উপন্যাস 'আগামী (মাঝি)' প্রকাশিত হয় ১৯৫১ খ্রীষ্টাব্দে (১৩৫৮ বঙ্গাব্দের ১৫ কার্তিক)। অন্যান্য উপন্যাসগুলির মধ্যে 'তৃতীয় ভুবন (অক্টোবর ১৯৫৭)', 'গগন ঠাকুরের সিঁড়ি (চৈত্র ১৩৬৮)' এবং 'বিবাহবার্ষিকী (অক্টোবর ১৯৭৭)' পাঠকমহলে সাড়া ফেলে। গল্পগুলোর মধ্যে 'গ্রহণ (১৯৫২)', না (১৯৫২), শাঁখা-সিঁদুর (১৯৫৬), ঘাম (১৯৫৮), চর্যাপদের হরিণী (১৯৫৯), অশ্বমেধের ঘোড়া (১৯৬০), উৎসর্গ (১৯৬২) ইত্যাদি তাঁর সাহিত্যমেধার পরিচয়জ্ঞাপক। নকশাল বিদ্রোহ ও ভারতের কমিউনিস্ট পার্টিগুলির আভ্যন্তরীণ ভাঙ্গন বিষয়ে তাঁর গল্প 'শোকমিছিল (১৯৭৭)' এক মর্মস্পর্শী আখ্যান পেশ করে সেই সময়ের দলিল হিসেবে।
সাহিত্যিক, সাংবাদিক দীপেন্দ্রনাথ বন্দ্যোপাধ্যায় ১৪ জানুয়ারি, ১৯৭৯ খৃষ্টাব্দে মারা যান।
স্ত্রী
স্ত্রী হলেন বৈবাহিক সম্পর্কের নারী। স্ত্রীকে জায়াও বলা হয় যা একটি লিঙ্গ নিরপেক্ষ শব্দ। এই শব্দটি সে সমস্ত নারীর ক্ষেত্রেও ব্যবহার করা হয় যে তার সঙ্গী হতে আলাদা হয়ে গেছে এবং কেবলমাত্র সে নারীর ক্ষেত্রে যার আইনত স্বীকৃত বিবাহ বিচ্ছেদ হয়েছে বা তার স্বামী মারা গেছে। স্বামীর মৃত্যুর পর তাকে বিধবা বলা হয়, বিবাহ বিচ্ছেদের পর নয় ।
সঙ্গীর প্রতি স্ত্রীর অধিকার ও দায়িত্ব এবং সমাজে ও আইনে তার অবস্থান সংস্কৃতি ও সময়ের সাথে আলাদা হয়ে থাকে।
অধিকাংশ সংস্কৃতিতে এটি সাধারণ প্রত্যাশা যে স্ত্রী তার স্বামীর পদবি গ্রহণ করবে যদিও তা সার্বজনীন না। একজন বিবাহিত নারী বিভিন্ন ভাবে তার বৈবাহিক অবস্থা প্রকাশ করতে পারেন। পশ্চিমা সংস্কতিতে বিবাহিত নারী বিয়ের আংটি পড়ে থাকে।
বিয়ের দিন এমনকি বিয়ের পরও একজন নারীকে বধূ বলা হয় যদিও বিয়ের বা মধুযামিনির পর তাকে স্ত্রী  বলাই যথাযথ । বিয়ের সময় তার ছেলে সঙ্গীকে বর ও বিয়ের পর তাকে তার স্বামী বলে।
তিলোত্তমা
তিলোত্তমা (, ) হিন্দু পুরাণে বর্ণিত অপ্সরা (স্বর্গীয় জলপরী)। সংস্কৃত "তিল" শব্দের অর্থ তিল বীজ এবং "উত্তমা" অর্থ ভালো বা উচ্চতর। অর্থাৎ, তিলোত্তমা মানে শ্রেষ্ঠত্বের ক্ষুদ্রতম কণা বা যার শ্রেষ্ঠত্ব সর্বোচ্চ গুণাবলী স্থিরীকৃত হতে পারে।
হিন্দু মহাকাব্য "মহাভারতে" বর্ণিত রয়েছে, ব্রহ্মার অনুরোধে ঐশ্বরিক স্থপতি বিশ্বকর্মা কর্তৃক তিলোত্তমা সৃষ্ট হয়েছে যাবতীয় সর্বশ্রেষ্ঠ উপাদানসমূহের সমন্বয়ে। তিনি অসুর (দানব), সুন্দ ও উপাসুন্দ, এই তিন দেবতার পারস্পরিক ধ্বংসের জন্য দায়ী। এমনকি শিব ও ইন্দ্রের মতো দেবতারা নিজেদের তিলোত্তমার প্রেমমুগ্ধ বর্ণনা করে।
সাগা
সাগা বা বীরকাহিনী হলো প্রধানত প্রাচীন নর্ডিক ও জার্মানিক ইতিহাসের গল্প, ভাইকিংদের সমুদ্রযাত্রা, পথে শত্রুদের সাথে লড়াই, তাদের আইসল্যান্ডে দেশান্তরিত হওয়া এবং বিভিন্ন আইসল্যান্ডীয় পরিবারের দাঙ্গার কাহিনী। এগুলো লেখা হতো মূলত আইসল্যান্ডে, প্রাচীন নর্স ভাষায়।
লেখাগুলো ছিল গদ্যে রচিত কাহিনী যা মহাকাব্যের সাথে কিছুটা সাদৃশ্যপূর্ণ। লেখার মধ্যে মধ্যে অনুপ্রাসধর্মী পদে কবিতার স্তবক বা কখনো আস্ত কবিতাই তুলে দেয়া হয়েছে। লেখার বিষয়বস্তু ছিল অতীত দিনের বীরত্বপূর্ণ কর্ম আর "সুযোগ্য লোকদের কাহিনী", যারা কিনা প্রায় সময়ই ভাইকিং, মাঝেমধ্যে পৌত্তলিক বা খ্রিস্টান। কাহিনীগুলো ছিল বাস্তবানুগ, তবে ব্যতিক্রম ছিল কিংবদন্তি সাগা, সাধুদের সাগা বা বিশপদের সাগা এবং অনূদিত বা পুনর্লিখিত প্রেমকাহিনী। এগুলো কখনো কখনো কল্পনাময় ও আজগুবি মনে হলেও সবসময়ই তা মানুষকে ঘিরে আবর্তিত হয়, যা সবার বোধগম্য হয়।
"সাগা" শব্দটি এসেছে নর্স শব্দ "সাগা" (বহু. "sögur") থেকে, যার অর্থ (১) "যা বলা হয়েছে, বর্ণনা" বা (২) "গল্প, কাহিনী, ইতিহাস"। আইসল্যান্ডীয় সাগাগুলো লোকের মুখে মুখে প্রচলিত, এবং এর প্রতিটি গল্পে কতটুকু সত্য ও কতটুকু কল্পনা তা নিয়ে বিস্তর গবেষণা হয়েছে। সাগাগুলোর নির্ভুলতা প্রশ্নবিদ্ধ। যেসব পাণ্ডুলিপিতে সাগা সংকলিত ছিল তার অধিকাংশই ১৭ শতাব্দীতে ডেনমার্ক এবং সুইডেনে নিয়ে যাওয়া হয়, অবশ্য পরে আইসল্যান্ড সেগুলো ফিরে পেয়েছিলো। ধ্রুপদী সাগাগুলো রচিত হয়েছিলো ১৩শ শতাব্দীতে। একসময় পণ্ডিতগণ মনে করতেন যে, এর আগ পর্যন্ত সাগাগুলো মৌখিকভাবে প্রজন্ম থেকে প্রজন্মে বাহিত হয়েছে। তবে এখন অনেক গবেষক বিশ্বাস করেন যে সাগাগুলো ছিলো সচেতন শিল্পসৃষ্টি, যা মৌখিক ও লিখিত দুভাবেই ধারাবাহিত হয়েছে।
নর্স সাগার সাধারণ শ্রেণীগুলো হলো রাজকীয় সাগা ("Konungasögur"), আইসল্যান্ডারদের সাগা ("Íslendinga sögur"), আইসল্যান্ডারদের অণুকাহিনী ("Íslendingaþættir"), সমসাময়িক সাগা ("Samtíðarsögur" or "Samtímasögur"), কিংবদন্তি সাগা ("Fornaldarsögur"), বীরত্বপূর্ণ সাগা ("Riddarasögur"), সাধুদের সাগা ("Heilagra manna sögur") এবং বিশপের সাগা ("Biskupa sögur").প্রাথমিক:
অন্যান্য:
নরওয়েজীয় ভাষায়:
গথিক কাহিনী
গথিক কাহিনী, যা কিনা গথিক হরর উপবর্গের দ্বারা পরিচিত, হলো একটি সাহিত্য-চলচ্চিত্র বর্গ বা মোড, যেখানে কল্পনা ও ভয়, মৃত্যু এবং কখনোবা রোম্যান্স একত্রে জড়িয়ে পড়ে। এর উৎস ধরা হয় ইংরেজ লেখক হোরাস ওয়ালপোলকে, তার উপন্যাস "দ্য ক্যাসল অফ অটরান্টো" (১৭৬৪) যেটির দ্বিতীয় সংস্করণের উপশিরোনাম ছিল "এ গথিক স্টোরি"। গথিক কল্পকাহিনীর প্রভাবে ভয়ের এক আনন্দময়তা অনুভূত হয়, রোমান্টিকতার সম্প্রসারণ যা ছিল সেসময় একদম নতুন।ও টরে ইংল্যান্ডে এটি চালু হয় ১৮ শতকের দ্বিতীয়ার্ধে এবং ১৯ শতকে তা জনপ্রিয় হয়, যেমন মেরি শেলীর "ফ্র্যাঙ্কেনস্টাইন" এবং এডগার অ্যালান পোর রচনাবলী। এই বর্গের আরেকটি সুপরিচিত উপন্যাস হলো ভিক্টোরীয় যুগে ব্রাম স্টোকারের "ড্রাকুলা"। "গথিক" নামটি ইঙ্গিত করে ছদ্ম-মধ্যযুগীয় গড়নে অট্টালিকা নির্মাণের গথিক স্থাপত্যকে, যেখানে এর গল্পগুলোর অনেকগুলোই ঘটে। রোমান্টিকতার এই চরম রূপটি ইংল্যান্ড ও জার্মানিতে প্রচুর জনপ্রিয়তা পায়। ইংরেজি গথিক উপন্যাসগুলো আরো নতুন কিছু উপশাখার জন্ম দেয় যেমন জার্মান "চৌরোমান" এবং ফরাসী "জর্জিয়া"।
ওয়ার্নিং (২০১৫-এর চলচ্চিত্র)
ওয়ানিং সাফি উদ্দিন সাফি পরিচালিত ২০১৫ সালের অ্যাকশন-থ্রিলার চলচ্চিত্র। ম্যাপল ফিল্মসের ব্যানারে ছবিটি প্রযোজনা করেছেন টপি খান। এটি টপি খান প্রযোজিত প্রথম চলচ্চিত্র। চলচ্চিত্রটি পরিবেশনা করেছে জাজ মাল্টিমিডিয়া। ছবিটির চিত্রনাট্য লিখেছেন আবদুল্লাহ জহির বাবু। এতে অভিনয় করেছেন আরিফিন শুভ, মাহিয়া মাহী, মাসুম পারভেজ রুবেল, মিশা সওদাগর প্রমুখ।
চলচ্চিত্রটি ৯ জানুয়ারি, ২০১৫ মুক্তি পাওয়ার কথা থাকলেও বিশ্ব ইজতেমা ও ২০১৫ ক্রিকেট বিশ্বকাপ এর কারণে সময় পিছিয়ে ১ মে, ২০১৫ মুক্তি দেয়া হয়।
পাচারকারীদের হাত থেকে শিশুদের উদ্ধার করে ডিসিডিবি মুরাদ হাসান। এরই মধ্যে থানায় ফ্যাক্স আসে ডঃ মাসুদকে কিডন্যাপ করা হবে। কিডন্যাপারের পিছু নিয়ে মুরাদ ঢুকে যায় চ্যানেল এক্সের অফিসে। সেখানে সে টিভি রিপোর্টার জিসানকে পাকড়াও করে। জিসান তাকে উল্টো ক্যামেরার সামনের কিডন্যাপার সম্পর্কে জিজ্ঞাসাবাদ করার সময় জিসানের এক সহকর্মী দেখান চ্যানেল ওয়াইতে কিডন্যাপ হওয়া ডঃ মাসুদকে দেখাচ্ছে, যেখানে মাসুদ তার পাপকর্মের কথা স্বীকার করে। এই তথ্য ধারণ করে চ্যানেল ওয়াইয়ের রিপোর্টার তৃণা হাসান।
কিছুদিন পর আবার ওয়ার্নিং আসে ইঞ্জিনিয়ার বেলালকে কিডন্যাপ করা হবে। তার অফিসে এবং বাসায় পূর্ণ পুলিশি নিরাপত্তা দেওয়া হয়। তবুও কিডন্যাপ হয়ে যায় বেলাল। সিসিটিভি ফুটেজ থেকে পাওয়া ছবি থেকে বেড়িয়ে আসে আসল কিডন্যাপারের ছবি। এবং সেই কিডন্যাপার হল টিভি রিপোর্টার জিসান। মুরাদ তৎক্ষণাৎ জিসানের বাড়ি পৌঁছে তাকে ধরার জন্য কিন্তু তার বোন তৃণার কারণে পালিয়ে যেতে সক্ষম হয় জিসান।
ভুমিকম্পে এক দালান ধ্বসে জিসান তার বাবা ও বোনকে হারায়, মা হয়ে যায় মানসিক প্রতিবন্ধী। সে তখন এর পিছনে থাকা লোকদের খুঁজতে গিয়ে উস্তাগারের নাম জানতে পারে এবং এর সাথে সম্পর্কিত ডাক্তার, ইঞ্জিনিয়ার, জমির দালাল সকলকে খুঁজে বের করে তাদের শাস্তির বিধানের লক্ষ্যে একের পর এক কিডন্যাপ করতে থাকে।
অগ্নি ছবির সফলতার পর ম্যাপল ফিল্মস লিমিটেড আরিফিন শুভ, মাহিয়া মাহী ও মিশা সওদাগরদের নিয়ে ওয়ার্নিং চলচ্চিত্রটি নির্মাণ করতে আগ্রহী হন। তবে "অগ্নি"র সাথে এই চলচ্চিত্রের কোন যোগসূত্র নেই। "" এর পর এই চলচ্চিত্রে দ্বিতীয়বারের মত মাহীকে টিভি রিপোর্টারের ভূমিকায় দেখা যায়।
ছবির বেশির ভাগ অংশের শুটিং হয় ঢাকায়। কিছু অংশ কক্সবাজা ও সিলেটে ধারণ করা হয়। "ফেসবুক" ও "শুনো তুমি" গান দুটি সম্পূর্ণ কক্সবাজারে ধারণ করা হয়। ১০ ভাগের মত শুটিং হয় থাইল্যান্ডে।
"ওয়ার্নিং" চলচ্চিত্রে মুক্তির তারিখ নির্ধারণ করা হয় ২০১৪ সালের ঈদুল আযহা। কিন্তু মাহীর আরেকটি ছবি "" সেসময়ে মুক্তির কথা থাকায় মাহীর অনুরোধে তারিখ পিছানো হয়। পরে তারিখ নির্ধারিত হয় ৯ জানুয়ারি, ২০১৫। কিন্তু বিশ্ব ইজতেমা ও ২০১৫ ক্রিকেট বিশ্বকাপ-এর জন্য সময় পিছিয়ে ১ মে, ২০১৫ চলচ্চিত্রটি মুক্তি দেওয়া হয়। ছবিটি সারাদেশের ৮০টি প্রেক্ষাগৃহে মুক্তি পায়।
"ওয়ার্নিং" চলচ্চিত্রের সুর ও সঙ্গীত পরিচালনা করেছেন শওকত আলী ইমন। গীত রচনা করেছেন কবির বকুল। গানে কণ্ঠ দিয়েছেন শাফিন আহমেদ, নাজমুন মুনিরা ন্যান্সি, মাহফুজ আনাম জেমস, দিলশাদ নাহার কনা, দিনাত জাহান মুন্নী, রুপম। চলচ্চিত্রে ছয়টি গান রয়েছে। জেমসের গাওয়া "এতো কষ্ট" গানটি ২০১৪ সালের ৮ ডিসেম্বর ইউটিউবে প্রকাশিত হয়। কনা ও রুপমের গাওয়া "ফেসবুক" গানটি ২০১৪ সালের ১৭ ডিসেম্বর এবং শাফিন ও ন্যান্সির গাওয়া "শুনো তুমি" গানটি ২০১৪ সালের ২৪ ডিসেম্বর ইউটিউবে প্রকাশিত হয়। "ওয়ার্নিং" চলচ্চিত্রের অডিও প্রকাশিত হয় ৬ জানুয়ারি, ২০১৫।
আবিদুর রহমান
আবিদুর রহমান (জন্ম: ৭ নভেম্বর, ১৯৪৮ - মৃত্যু: ২০ অক্টোবর, ২০১০) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তাঁর সাহসিকতার জন্য বাংলাদেশ সরকার তাঁকে বীর বিক্রম খেতাব প্রদান করে।
আবিদুর রহমানের জন্ম টাঙ্গাইল জেলার নাগরপুর উপজেলার সলিমাবাদ গ্রামে। তাঁর বাবার নাম শফিকুর রহমান এবং মায়ের নাম আনোয়ারা বেগম। তাঁর স্ত্রীর নাম হামিদা রহমান। তাঁদের দুই মেয়ে ও এক ছেলে।
পাকিস্তান নৌবাহিনীতে চাকরি করতেন আবিদুর রহমান। ১৯৭১ সালে ফ্রান্সের তুলন নৌঘাঁটিতে সাব মেরিনার হিসেবে প্রশিক্ষণে ছিলেন। তাঁর সঙ্গে আরও ১২ জন বাঙালি ছিলেন। মুক্তিযুদ্ধ শুরু হলে তাঁদের মধ্যে আবিদুর রহমানসহ আটজন ৩১ মার্চ তুলন থেকে পালিয়ে যান। কয়েক দিন পর ভারতে এসে মুক্তিযুদ্ধে যোগ দেন। আবিদুর রহমান ১৬ আগস্টের পর আরও কয়েকটি অপারেশনে অংশ নেন। এর মধ্যে উল্লেখযোগ্য তারাবো ফেরিঘাট, সিদ্ধিরগঞ্জে খাদ্যগুদামে আক্রমণ, রসদবাহী জাহাজ ‘তুরাগে’ আক্রমণ উল্লেখযোগ্য।
নারায়ণগঞ্জের নৌবন্দরে ১৯৭১ সালের ১৫ আগস্ট মধ্যরাতে গোপন ক্যাম্প থেকে সহযোদ্ধা নৌ-কমান্ডোদের নিয়ে আবিদুর রহমান বেরিয়ে পড়েন। আবছা আলো, আবছা অন্ধকারের মধ্য দিয়ে নিঃশব্দে হেঁটে এ মুক্তিযোদ্ধারা পৌঁছে যান নদীর পাড়ে। অবস্থান নেন সারিবদ্ধ দোকানের পেছনে। অদূরে নৌবন্দর আর এর মধ্যে তাঁরা দ্রুত অপারেশনের প্রস্তুতি নিতে থাকলেন। এমন সময় ঘটল এক বিপত্তি। দলনেতা আবিদুর রহমান কৌশলে সেই বাধা উপেক্ষা করে অপারেশন সফল করলেন। তোলপাড় পড়ে গেল বন্দরে। মুক্তিযুদ্ধকালে মুক্তিবাহিনীর নৌ-কমান্ডোরা দেশের বিভিন্ন নৌবন্দরে একযোগে অপারেশন চালিয়ে গোটা বিশ্বে আলোড়ন সৃষ্টি করেন। এই অপারেশনের সাংকেতিক নাম ছিল অপারেশন জ্যাকপট। 
নির্ধারিত দিন নৌ-কমান্ডোরা আবিদুর রহমানের নেতৃত্বে গোপন ক্যাম্প থেকে বেরিয়ে অবস্থান নেন নারায়ণগঞ্জ নৌবন্দরের অপর পাড়ে। এ দলে ছিলেন মোট ২০ জন মুক্তিযোদ্ধা। ১৫ জন নদীতে নেমে অপারেশন করেন। দলনেতা আবিদুর রহমানসহ পাঁচজন থাকেন স্থলভাগের নিরাপত্তায়। ১৫ জনের দলটি তিনজন করে পাঁচটি দলে বিভক্ত ছিল। তিনটি দল পানিতে নামার পর সেখানে হঠাৎ এক অস্ত্রধারী রাজাকার এসে হাজির হয় সেখানে। নৌ-কমান্ডোরা তাকে গুলি করে হত্যা করতে পারতেন। কিন্তু কৌশলগত কারণে তখন তা করা সম্ভব ছিল না। কারণ কাছাকাছিই পাকিস্তানি সেনাদের অবস্থান। এদিকে ওই রাজাকার সেখান থেকে আর সরছিল না। বিপজ্জনক এক অবস্থা হয়ে পড়ে তখন। এ অবস্থায় দলনায়ক আবিদুর রহমান ওই রাজাকারকে নিঃশব্দে হত্যা করার সিদ্ধান্ত নেন। তিনি ছুরি হাতে একাই ক্রলিং করে ওই রাজাকারের কাছে গিয়ে অতর্কিতে ঝাঁপিয়ে পড়েন তার ওপর। আবিদুর রহমান রাজাকারের রাইফেলটি ছিনিয়ে নিয়ে তাকে বন্দী করেন। এরপর নৌ-কমান্ডোদের বাকি দুটি দল পানিতে নামে। যে তিনটি দল আগে পানিতে নেমেছিল তাঁরা যে যাঁর টার্গেটে (জাহাজ, পন্টুন বা টাগ) মাইন লাগান। পরের দুটি দলও নির্দিষ্ট টার্গেটে মাইন লাগাতে সক্ষম হয়। তারপর তাঁরা দ্রুত ফিরে আসেন আগের স্থানে। একটু পর শুরু হয় বিস্ফোরণ। বন্দরের সমুদয় জলরাশি ও দুই পাড় কেঁপে পরপর ১৫টি মাইন বিস্ফোরিত হয়।
বামনদাস মুখোপাধ্যায় কালী মন্দির
বামনদাস মুখোপাধ্যায় কনৌজ-এর কবি শ্রী হর্ষের বংশধর। নদিয়া জেলার ফুলিয়াতে উনি জন্মগ্রহণ করেন। ৭ বছর বয়সে বাবার মৃত্যুর পর মাকে নিয়ে উনি এক আত্মীয়র বাড়ী থাকতে শুরু করেন। তবে সেখানে মনোমালিন্যের ফলে ৭ বছর পর ওনারা জোড়াসাঁকোর বিখ্যাত দাঁ বাড়ীতে আশ্রয় নেন। পরে ওই পরিবারের এক বিধবা বামনদাসকে দত্তক নেন। পড়াশোনার বদলে ব্যবসাতে মন দেন বামনদাস এবং তাতে উনি উন্নতিলাভ করেন। কয়লা ও ইঁটভাটার ব্যবসা করে উনি প্রভূত সম্পত্তির মালিক হন এবং ১৮৮৯ সালে কলকাতার প্রথম সারির উচ্চবিত্তদের মধ্যে নিজের জায়গা করে নেন।
১৮৯৪ খ্রিষ্টাব্দে ব্রিটিশ এটর্নি জন হার্টের থেকে উনি কাশীপুরে ৩৫ বিঘা জমি ক্রয় করেন। এই জমিতে বাগান, পুকুর, সিংহফটক, বাড়ি ছাড়াও দুই বিঘা জমির উপর সুবিশাল নবরত্ন কালীমন্দির তৈরী করা হয়। ১৯০৪ সালে এই মন্দির নির্মাণ সম্পূর্ণ হয় এবং এখানে কৃপাময়ী কালীমূর্তি এবং দুর্গেশ্বর ও ক্ষেত্রেশ্বর শিবলিঙ্গদ্বয় প্রতিষ্ঠা করা হয়। মন্দির রক্ষ্ণাবেক্ষণের জন্য কলকাতা, বর্ধমান, হুগলী ও যশোহর জেলায় কিছু সম্পত্তি দেবতার নামে অর্পণ করা হয় এবং ১৯০৯ সালে ট্রাস্ট গঠন করা হয়।
এটি একটি নবরত্ন মন্দির। বামনদাস নিজের ভাটার ইট দিয়ে এটি তৈরি করেন। ইংল্যান্ডের বার্মিংহাম থেকে আনা ঢালাই লোহার স্তম্ভ এখানে ব্যবহার করা হয়েছে। এছারাও ইতালিয় মার্বেল ও বর্মার সেগুন কাঠের ব্যবহার দেখা যায়।
আনোয়ার হোসেন (ক্রিকেটার)
মোহাম্মদ আনোয়ার হোসেন (জন্ম: ১০ ডিসেম্বর, ১৯৮৩) ঢাকার লালবাগে জন্মগ্রহণকারী বাংলাদেশের প্রথিতযশা সাবেক আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য ছিলেন ‘পিজু’ ডাকনামে পরিচিত আনোয়ার হোসেন। ঘরোয়া ক্রিকেটে ঢাকা বিভাগ ও ঢাকা মেট্রোপলিসের পক্ষেও খেলেছেন তিনি। দলে তিনি মূলতঃ উইকেট-রক্ষকের দায়িত্ব পালন করতেন। এছাড়াও, ডানহাতে ব্যাটিংয়ে পারদর্শীতা দেখিয়েছেন। ২০০২ সালে বাংলাদেশের পক্ষে একটিমাত্র টেস্ট ও একটিমাত্র ওডিআইয়ে অংশ নেয়ার সুযোগ পেয়েছেন।
২০০০-০১ মৌসুমে ঢাকা বিভাগের পক্ষে প্রথম-শ্রেণীর ক্রিকেটে সর্বপ্রথম অংশ নেন। ১৪ বছর বয়সে সকলের নজর কাড়েন। বঙ্গবন্ধু জাতীয় স্টেডিয়ামে ভারতীয় বোলারদের অনুশীলনীতে তিনি উইকেট রক্ষণের দায়িত্বে ছিলেন। শচীন তেন্ডুলকর এই ক্ষুদে উইকেট-রক্ষকের ক্রীড়াশৈলীতে অভিভূত হন।
৩ ডিসেম্বর, ২০০২ তারিখে সফরকারী ওয়েস্ট ইন্ডিজের বিপক্ষে ওডিআই অভিষেক ঘটে তার। সিরিজের তৃতীয় ওডিআইয়ে অভিষেক ঘটিয়ে খেলায় তিনি দুই ঘন্টারও অধিক সময় অতিবাহিত করে মূল্যবান ৪২ রান তুলেন। ফলশ্রুতিতে ৮ ডিসেম্বর, ২০০২ তারিখে একই দলের বিপক্ষে তার টেস্ট অভিষেক ঘটে। ঢাকায় অনুষ্ঠিত ঐ টেস্টে নিজস্ব সর্বোচ্চ ১২ রান তোলেন। দলে তিনি খুবই কম প্রভাব ফেলেন ও আর কখনো জাতীয় দলে খেলার সুযোগ পাননি। তিনিসহ আরও অনেক উইকেট-রক্ষকই বাংলাদেশের তৎকালীন ১নং উইকেট-রক্ষক খালেদ মাসুদের ক্রীড়াশৈলীর কাছে ম্লান হয়ে যায়। এটিই তার একমাত্র টেস্ট ছিল যা তাকে এক টেস্টের বিস্ময়কারীর তালিকায় অন্তর্ভূক্ত করে।
২০১৭ মহিলা ক্রিকেট বিশ্বকাপ বাছাইপর্ব
২০১৭ আইসিসি মহিলা ক্রিকেট বিশ্বকাপ বাছাইপর্ব মহিলাদের আন্তর্জাতিক ক্রিকেট প্রতিযোগিতাবিশেষ। এ প্রতিযোগিতাটি ৭ থেকে ২১ ফেব্রুয়ারি, ২০১৭ তারিখ পর্যন্ত শ্রীলঙ্কার রাজধানী কলম্বোয় অনুষ্ঠিত হয়। ইংল্যান্ডে অনুষ্ঠিতব্য ২০১৭ সালের ক্রিকেট বিশ্বকাপ প্রতিযোগিতার চূড়ান্ত পর্ব হিসেবে এ বাছাইপর্ব প্রক্রিয়া চলে। এ প্রতিযোগিতাটি ক্রিকেট বিশ্বকাপ বাছাইপর্বের চতুর্থ আসর এবং প্রথমবারের মতো শ্রীলঙ্কায় অনুষ্ঠিত হয়।
ভারত ও দক্ষিণ আফ্রিকার মধ্যে চূড়ান্ত খেলা অনুষ্ঠিত হয়। খেলায় ভারত ১ উইকেটে জয়ী হয়ে শিরোপা জয় করে। চূড়ান্ত খেলায় অংশগ্রহণকারী দুই দলের সাথে শ্রীলঙ্কা ও পাকিস্তান ২০১৭ সালের ক্রিকেট বিশ্বকাপ খেলার যোগ্যতা অর্জন করে। ক্রিকেট বিশ্বকাপে খেলার যোগ্যতা অর্জনকারী চার দলের সাথে সুপার সিক্স পর্বে খেলার সুবাদে বাংলাদেশ ও আয়ারল্যান্ড দল তাদের ওডিআই মর্যাদা ২০২১ সাল পর্যন্ত ধরে রাখে।
দশটি দল অংশ নিচ্ছে। তন্মধ্যে একদিনের আন্তর্জাতিকের মর্যাদা পাওয়ায় বাংলাদেশ ও আয়ারল্যান্ড দল স্বয়ংক্রিয়ভাবে অংশ নেয়। অন্যদিকে বাদ-বাকী আটটি দলের মধ্যে রয়েছে আইসিসি মহিলা চ্যাম্পিয়নশীপের নীচের দিকের চার দল ও আঞ্চলিক পর্যায়ের বিজয়ী চাল দল। বিশ্বকাপে বাছাইপর্বের শীর্ষ চার দল বিশ্বকাপে খেলার যোগ্যতা অর্জন করবে।২৪ জানুয়ারি, ২০১৭ তারিখে আন্তর্জাতিক ক্রিকেট কাউন্সিল (আইসিসি) সকল দলের সদস্যদের তালিকার বিষয়ে নিশ্চিত হয়।
প্রতিযোগিতায় দশ দল শুরুতে দুই গ্রুপে বিভক্ত হয়ে খেলবে। প্রত্যেক গ্রুপে শীর্ষ তিন দল সুপার সিক্স পর্বে খেলবে ও পরবর্তী বিশ্বকাপ পর্যন্ত ওডিআই মর্যাদা উপভোগ করবে। সুপার সিক্সের শীর্ষ চার দল পরবর্তী বিশ্বকাপে খেলার যোগ্যতা লাভ করবে। তাস্বত্ত্বেও বিশ্বকাপের বাছাইপর্বের বিজয়ী নির্ধারণে চূড়ান্ত খেলার আয়োজন করা হবে। ডিসেম্বর, ২০১৬ সালে আইসিসি খেলার সময়সূচী ও প্রতিযোগিতার ধরন বিষয়ে প্রকাশ করে।
লিও'স ফরচুন
লিও'স ফরচুন (লিওর ভাগ্য) একটি ভিডিও গেম যা আইওএস, এনড্রয়েড, উইন্ডোজ ফোন এবং অ্যামাজন অ্যাপ স্টোরের জন্যে নির্মাণ করেছে ১৩৩৭ & সেনরি এলএলসি। গেমের নামচরিত্র একটি গোঁফওয়ালা নরম লোমশ বল (ফ্লাফ বল) রলি-পলি যে গাঢ় পূর্ব ইউরোপীয় উচ্চারণে ইংরেজি বলে। তার লক্ষ্য হলো তার হারানো ধনসম্পদ স্বর্ণমুদ্রারূপে পুনরুদ্ধার করা। খেলোয়াড় লিওপোল্ডকে নিয়ে চলেন ২.৫ মাত্রিক প্ল্যাটফর্ম লেভেলে। এপর্যন্ত তাতে লেভেল আছে ২৪টি (+ বোনাস), ৫টি পরিচ্ছেদে বিন্যস্ত।
মোবাইল ডিভাইসগুলোতে গেমটি ছাড়া হয় ২০১৪ সালের ২৩ এপ্রিল, মাইক্রোসফট উইন্ডোজ, ম্যাক ওএস এবং প্লেস্টেশন ৪ সংস্করণগুলো ছাড়া হয় ২০১৫-র ৮ই সেপ্টেম্বর।
মেটাক্রিটিক ২২ জন সমালোচকের আলোচনার ভিত্তিতে গেমটিকে ৮৪% রেটিং দিয়েছে।
ইসলামের রাজনৈতিক দিক
"এই নিবন্ধটি ইসলাম ধর্মের রাজনৈতিক দিক সম্পর্কিত , ইসলামধর্ম সম্পর্কে জানতে দেখুন ইসলাম নিবন্ধটি।"
ইসলামের রাজনৈতিক দিক মূলত পবিত্র কোরআন, সুন্নাহ ( নবী মুহাম্মদ (সঃ) এর বানী ও জীবনাচরণ), ইসলামের ইতিহাস ও বিভিন্ন রাজনৈতিক আন্দোলন সংগ্রাম থেকে উদ্ভূত।
ঐতিহ্যগতভাবে ইসলামে রাজনৈতিক ধারণাসমূহের মধ্যে নির্বাচিত নেতৃত্ব একটি বিশেষ গুরুত্বপুর্ণ বিষয়। নবী মুহাম্মদ (সঃ) এর পর যারা ইসলামী রাষ্ট্রব্যবস্থায় নেতৃত্বদানের জন্য নির্বাচিত হয়েছেন তাদেরকে খলিফা বলা হয়। ইসলামী রাজনৈতিক চিন্তায় রাষ্ট্র পলিচালনার জন্য ইসলামী আইন বা শরিয়া সর্বাধিক গুরুত্বপুর্ণ। শরিয়া আইন অনুসারে নির্বাচিত শাসকবৃন্দ জনগণের সাথে বিভিন্ন বিষয়ে শুরা বা পরামর্শ সাপেক্ষে সিদ্ধান্ত নিয়ে থাকেন।
১৯২৪ সালে উসমানীয় (অটোমান) সাম্রাজ্যের পতনের পর মুসলিম বিশ্বের রাজনৈতিক অঙ্গনে বিরাট পরিবর্তন সূচিত হয়। উনবিংশ ও বিংশ শতাব্দীতে মুসলিম বিশ্বের রাজনীতিতে বিবেচ্য বিষয় ছিলো পশ্চিমা সাম্রাজ্যবাদের বিরোধিতা করা এবং ইসলামী রাষ্ট্রসমূহে শরিয়া আইন বাস্তবায়ন করা। ছয় দিনের যুদ্ধে (সিক্স ডে ওয়ার) আরব বাহিনীর পরাজয়, স্নায়ু যুদ্ধের সমাপ্তি ও সমাজতান্ত্রিক সোভিয়েত রাশিয়ার পতন ইত্যাদি রাজনৈতিক ঘটনাবলি ইসলামী আন্দোলন সংগ্রামের আবেদনকে বেগবান করেছে। সেক্যুলার রাষ্ট্রব্যবস্থার প্রতি অনাস্থাস্বরূপ মুসলিম বিশ্বের ইসলামী রাজনৈতিক দলগুলো আন্দোলন সংগ্রাম চালিয়ে যাচ্ছে।
শিলচর বিমানবন্দর
শিলচর বিমানবন্দর হলো ভারতের আসাম রাজ্যের একটি বিমানবন্দর। এই বিমানবন্দর ১৯৪৪ সালে ব্রিটিশ সরকার চালু করে। এটি "কিড়িগ্রাম এয়ার বেস" হিসাবেও পরিচিত। এই বিমানবন্দর থেকে অসামরিক বিমান পরিবহণ চালু রয়েছে। একই সঙ্গে এটি ভারতীয় বায়ু সেনার একটি বিমান ঘাটি। এই বিমানবন্দর থেকে প্রতিদিন ৪ থেকে ৫ টি বিমান ওঠা-নামা করে এবং সপ্তাহে মোট প্রায় ৩০ টি বিমান চলাচল করে। এই বিমানবন্দরটি উত্তর-পূর্ব ভারত-এর চতুর্থ বৃহত্তম ও ব্যস্ততম বিমানবন্দর। ২০১৩-২০১৪ সালে এই বিমানবন্দরের যাত্রী পরিবহন সংখ্যা ২ লক্ষ ৬ হাজার এবং বিমান চলাচলের সংখ্যা ৩,৩৮০ টি।
এই বিমানবন্দর থেকে গৌহাটি, কলকাতা, ইম্ফল, আগরতলা ও জোরহাট বিমানবন্দরে বিমান পরিচালনা করা হয়।
সিলচর বিমানবন্দর সমুদ্র পৃষ্ঠের থেকে ৩৩৮ ফুট উঁচুতে অবস্থিত। এটি ৩৬.৭০ একর জমির আওতাভুক্ত। বিমানবন্দরটিতে শুধুমাত্র একটি অভ্যন্তরীণ টার্মিনাল আছে এবং এটি যাত্রীদের জন্য আধুনিক সুবিধাগুলি দিয়ে সজ্জিত। টার্মিনালে চারটি চেক-ইন কাউন্টার রয়েছে এবং একটি বোর্ডিং গেট বরাবর একটি সুবিধার জন্য ৩০০ জন যাত্রীকে একটি নির্দিষ্ট সময়ের মধ্যে পরিচালনা করতে অনুমতি দেয়, যার মধ্যে ১৫০ জন আসার এবং ১৫০ জনের প্রস্থানের। এএআই নিয়মানুযায়ী প্রয়োগ করা খরচের সাথে যাত্রীদের জন্য বিশ্রাম কক্ষগুলিও পাওয়া যায়। একটি একক সময়ে একাধিক বিমানের সমর্থন করার জন্য আগমন বিল্ডিংয়ে দুটি পরিবাহক বেল্ট উপলব্ধ আছে। ইন্ডিয়ান অয়েল শিলচর বিমানবন্দরের বিমানের জ্বালানি সেবা বিভাগ পরিচালনা করে। সিলচার বিমানবন্দরের বিমানবন্দর প্রাঙ্গনে খাওয়া-দাওয়া এবং কেনাকাটা করার জন্য বিভিন্ন বিকল্প রয়েছে। উপরন্তু, স্থানীয় হস্তশিল্প দ্রব্য বিক্রি দোকান বিমানবন্দরে আছে। বিমানবন্দরটি ভারতীয় বিমানবন্দর কর্তৃপক্ষ অধীনে আসে। সিলচার বিমানবন্দরের দৈনিক পরিচালনা সময় ভারতের বিমানবন্দর কর্তৃপক্ষ কর্তৃক নির্ধারিত নির্দেশাবলী অনুসরণ করা হয়। আলোর ব্যবস্থা: পিএপিআই - প্রিসিশন পদ্ধতির নির্দেশক রানওয়ে (০৪/২৪) উভয় পাশের জন্য ভিজ্যুয়াল সহায়তা প্রদান করে যা পাইলটগুলি বিমানবন্দরের প্রতি সঠিক পদ্ধতি বজায় রাখতে সহায়তা করে এবং আইএলএস-ইন্সট্রুমেন্ট ল্যান্ডিং সিস্টেমটি সমঝোতার জন্য একটি নির্দেশিকা প্রদান করে যখন বিমানটি তার রিসিভারকে আইএলএস ফ্রিকোয়েন্সিতে সুরক্ষিত করে, এটি পার্শ্বীয় এবং একটি উল্লম্ব সংকেত প্রদান করে। প্লাইড ঢাল স্টেশন, যা রানওয়ে স্পর্শ জোনের এক পাশে একটি "অ্যান্টেনা অ্যারে সাইটে" রানওয়ে ০৬ এর জন্যও পাওয়া যায়।
জাপানে সমকামিতা
প্রাচীন যুগ থেকেই জাপানে দু'জন পুরুষের মধ্যে যৌন সংসর্গের প্রচলন রয়েছে। পশ্চিমা গবেষকরা জাপানকে সমকামিতার জন্য প্রাচীনকাল থেকেই 'প্রসিদ্ধ' দাবি করেন। আধুনিক যুগের সূচনাকালে জাপানে যৌনতা নিয়ন্ত্রন বিষয়ক কঠোর আইন ছিল। পায়ুসংসর্গ আইনের মাধ্যমে নিষিদ্ধ করা হয় ১৮৭২ সালে, তবে ১৮৮০ সালে এই আইনটি উঠিয়ে দেওয়া হয় এবং বর্তমানে জাপানে পুরুষ ও নারী উভয়ের জন্যেই সমকামিতা বৈধ।
মোরশেদ খান
মোরশেদ খান (জন্ম: ৮ আগস্ট ১৯৪০) হলেন একজন বাংলাদেশী রাজনীতিবিদ ও সংসদ সদস্য। তিনি ২০০১ থেকে ২০০৬ পর্যন্ত বাংলাদেশ সরকারের পররাষ্ট্র মন্ত্রী ছিলেন। এছাড়াও তিনি বাংলাদেশের একজন সফল ব্যবসায়ী। সিটিসেল, প্যাসিফিক মোটরস, আরব বাংলাদেশ ব্যাংক সহ অনেক প্রতিষ্ঠানে তার বিনিয়োগ ও সম্পত্তি রয়েছে।
মোরশেদ খান ১৯৪০ সালের ৮ আগস্ট চট্টগ্রামে জন্মগ্রহণ করেন। প্রাথমিক ও মাধ্যমিক শিক্ষা চট্টগ্রামেই অর্জন করেন। ১৯৬২ সালে তিনি জাপানের টোকিও কৃষি ও প্রযুক্তি বিশ্ববিদ্যালয়ে ভর্তি হন এবং অর্থনীতিতে স্নাতক ও স্নাতকোত্তর সম্পন্ন করেন। এছাড়াও তিনি সোফিয়া বিশ্ববিদ্যালয় থেকে স্নাতকোত্তর ডিপ্লোমা ইন-ইন্ডাস্ট্রিয়াল ম্যানেজমেন্টে পড়াশোনা করেন।
মোরশেদ খানের পরিবার ছিল একটি প্রভাবশালী রাজনৈতিক পরিবার। তিনিও পারিবারিকভাবেই রাজনীতিতে জড়িয়ে পড়েন। ১৯৮৬ সালে তিনি প্রথম সংসদ সদস্য নির্বাচিত হন। এরপর তিনি আরও তিনবার (ফেব্রুয়ারি ১৯৯৬, জুন ১৯৯৬ ও ২০০১) সংসদ সদস্য নির্বাচিত হয়েছিলেন। তিনি ১৯৯২ থেকে ১৯৯৬ পর্যন্ত পূর্ণমন্ত্রীর পদমর্যাদায় প্রধানমন্ত্রীর বিশেষ দূত ছিলেন এবং একই সাথে বাংলাদেশ স্পেশাল কমিটি অন ফরেন অ্যাফেয়ার্স-এর চেয়ারম্যানও ছিলেন। মোরশেদ খান ২০০১-২০০৬ সাল পর্যন্ত বাংলাদেশ সরকারের পররাষ্ট্র মন্ত্রীর দ্বায়িত্ব পালন করেন।
ইউরি ওগানেসিয়ান
ইউরি সোলাকোভিখ ওগানেসিয়ান (, ; জন্ম ১৪ এপ্রিল ১৯৩৩) ।তিনি একজন রাশিয়ান পারমাণবিক পদার্থবিদ. ওগানেসিয়ানকে সবচেয়ে ভারি মৌল গবেষক বলে বিবেচনা করা হয়। তিনি এবং তাঁর দল পর্যায় সারণীর সবচেয়ে ভারি মৌল আবিষ্কার করেন.
২৮ বছর বয়সে, তিনি দাবনায় Joint Institute for Nuclear Research এর Georgy Flyorov (Flerov) দলে যোগদান করেন।
ওগানেেসিন Flerov Laboratory of Nuclear Reactions (FLNR) এর বৈজ্ঞানিক দলের প্রধান ছিলেন।
কপটতা
কপটতা হল পুণ্য বা সাধুচরিত্রের এমন মিথ্যা বহিঃপ্রকাশ যেখানে ধর্ম বা নৈতিকতার সাপেক্ষে আসল চরিত্র বা প্রবৃত্তি কে গোপন রাখা হয়  সাধারণ অর্থে মিথ্যা,ভন্ডামি,কৃত্রিমতা ।এটি    এমন একটি  কাজ যেখানে কেউ এমন আচরন করে যার সে নিন্দা করে  । নৈতিক মনোবিজ্ঞানে এটি নিজের বলা নৈতিক  নিয়ম নীতি মান্য করার ব্যর্থতা । ব্রিটিশ রাজনৈতিক দার্শনিক ডেভিড রান্সিম্যান এর মতে,"আরও অন্যান্য প্রকার কপটটার মধ্যে রয়েছে নিজে কোন কিছু না জেনেও তা জানার ভান করা,  এমন ধারাবাহিকতার দাবি করা যাতে সে দৃঢ় নয় ,এমন আনুগত্যের দাবি করা যা সে পোষণ করে না ।"আমেরিকান রাজনৈতিক সাংবাদিক মাইকেল গার্সন বলেন,"রাজনৈতিক ভণ্ডামি হল মুখোশের সচেতন ব্যবহার যাতে জনগণ কে বোকা বানানো যায় এবং রাজনৈতিক স্বার্থ হাসিল করা যায় ।
কপটতা মানব ইতিহাসের শুরু থেকেই লোক জ্ঞান এবং প্রবাদ প্রবচন,বাগধারা ইত্যাদির বিষয় ছিল । ১৯৮০ এর দশক থেকে ইহা ব্যাপকভাবে আচরনগত অর্থনীতি , চৈতন্য বিজ্ঞান ,সভ্যতা সম্পর্কিত মনবিজ্ঞান , সিদ্ধান্ত গ্রহণ ,নৈতিকতা ,বিবর্তনসংক্রান্ত মনবিজ্ঞান ,নৈতিক মনবিজ্ঞান , রাজনৈতিক মনবিজ্ঞান , রাজনৈতিক সমাজবিজ্ঞান ,ইতিবাচক সমাজবিজ্ঞান ,সামাজিক মনবিজ্ঞান ,সমাজবিজ্ঞান ইত্যাদি গবেষণার প্রধান বিষয় হিসেবে বিবেচিত হয় ।
কপটতা শব্দটি গ্রিক শব্দ ὑυπόκρισις (হিপোক্রিসিস), থেকে এসেছে।যার অর্থ "ঈর্ষান্বিত","নাট্যাভিনয়","অভিনয়","ভীরু", অথবা "ভণ্ডামি"। কপট শব্দটি গ্রিক শব্দ ὑποκριτής(প্রক্রিতিস) থেকে এসেছে । যা υποκρίνομαι (hypokrinomai κρίση, "judgment" »κριτική (kritikē), "critics") এর সাথে সম্পর্কযুক্ত ভাববাচক বিশেষ্য । সম্ভবত একজন অভিনেতার নাট্যের ভাষা এই ধরনের ব্যখ্যা বা অনুমানের জন্য দায়ী । বিকল্পভাবে বলা যায় শব্দটি গ্রিক উপসর্গ hypo-,যার অর্থ "নিচে", এবং ক্রিয়া krinein, যার অর্থ "টালা বা সিদ্ধান্ত নেয়া"।এভাবে শব্দটির আসল অর্থ ঊহ্য করে কোনকিছু টালার বা সিদ্ধান্ত নেয়ার অক্ষমতা । ঊহ্য এই অর্থে যে এটি কার নিজের বিশ্বাস এবং অনুভূতির সাথে সম্পর্কযুক্ত এবং এটি শুধু শব্দটির সমসাময়িক অর্থকেই নির্দেশ করে।
পক্ষান্তরে hypokrisis নির্দেশ করে যেকোনো ধরনের প্রকাশ্য অভিনয় (এতে বক্তৃতাদানও অন্তর্ভুক্ত)
ভোপাল জংশন রেলওয়ে স্টেশন
ভোপাল জংশন রেলওয়ে স্টেশন (স্টেশন কোড: বিপিএল) ভারতের অন্যতম একটি রেলওয়ে জংশন৷ এটি ভারতের মধ্য প্রদেশের রাজধানী শহর ভোপাল এর প্রধান রেলওয়ে স্টেশন৷ সাচির একটি গুরুত্বপূর্ণ বৌদ্ধ স্তুপা স্টেশনটি হতে প্রায় ৪০ কিলোমিটার(২৫ মাইল) দূরে অবস্থিত৷ প্রতি বছর নেপাল, চীন, থাইল্যান্ড, মালয়েশিয়া, জাপান এবং মায়ানমার হতে বহু তীর্থযাত্রী স্তুপাটি দর্শন করতে আসে৷ ভোপাল জংশন রেলওয়ে স্টেশনটি এসব তীর্থযাত্রীদের যাতায়াতের সংযোগস্থল হিসাবে কাজ করে৷
স্টেশনটি ১৯১০ সালে নির্মিত হয়৷ শহরটির দ্বিতীয় স্টেশন(ভোপাল হবিগঞ্জ) ১৯৭৫ সালে নির্মিত হয় এবং এটি তৎকালীন প্রধানমন্ত্রী ইন্দিরা গান্ধী উদ্বোধন করেন৷ পরবর্তীতে অবশ্য ভোপাল শহরে আরও চারটি রেলওয়ে স্টেশন নির্মিত হয়৷
শহরটিতে সর্বমোট ছয়টি রেলওয়ে স্টেশন রয়েছে৷
ভোপাল জংশন রেলওয়ে স্টেশন এবং ভোপাল হবিগঞ্জ স্টেশনকে আরও ৪৭ টি রেলওয়ে স্টেশনের পাশাপাশি ওয়ার্ল্ড ক্লাস রেলওয়ে স্টেশন হিসাবে গড়ে তোলার জন্য নির্বাচিত করা হয়েছে৷ ভোপাল জংশন রেলওয়ে স্টেশন এবং ভোপাল হবিগঞ্জ স্টেশন দুটি ইতিমধ্যেই আইএসও ৯০০১:২০০০ সনদ লাভ করেছে৷
স্টেশনটি শহরটির কেন্দ্র হতে প্রায় ৯ কিলোমিটার(৫.৬ মাইল) এবং ভোপাল হবিগঞ্জ হতে ৭ কিলোমিটার(৪.৩ মাইল) দূরে অবস্থিত৷
স্টেশনটিতে ৬ টি প্লাটফর্ম রয়েছে৷ অন্যান্য সুবিধার পাশাপাশি স্টেশনটিতে অনেকগুলো ওয়েটিং হল, রিফ্রেশমেন্ট সেন্টার, প্যাসেঞ্জার টিকেট কাউন্টার, টিকেট ভেন্ডিং মেশিন, কার পার্কিং, যোগাযোগ সুবিধা, সেনিটারি সুবিধা এবং যাত্রীদের নিরাপত্তার লক্ষ্যে সরকারি রেলওয়ে পুলিশ ফোর্স নিয়োজিত রয়েছে৷
ভোপাল জংশন রেলওয়ে স্টেশনটি প্রধান দিল্লি-চেন্নাই রুটের উপর অবস্থিত, যেখানে ২০০ টিরও অধিক ডেইলি ট্রেন এবং সপ্তাহে ৩৮০ টিরও অধিক ট্রেন থামে৷ ভোপাল জংশনের উত্তরে বিনা জংশন, দক্ষিনে রয়েছে ইতারসি জংশন৷ অপরদিকে একটি ট্র্যাকের মাধ্যমে পশ্চিমে এটি উজ্জাইন জংশন, রত্লম জংশন এবং আহমেদাবাদ জংশনের সাথে যুক্ত৷ এছাড়াও ইন্ডোর ও দিওয়াস জংশনের কিছু অংশের সাথেও যুক্ত৷
ভোপাল শহর ভারতের দ্রুততম ট্রেন ভোপাল শতাব্দি এক্সপ্রেস এবং একই সাথে ভারতের অ্ন্যতম দ্রুততম মেইল এক্সপ্রেস ট্রেন এর চলাচল স্থান৷ আইএও সনদপ্রাপ্ত দ্রুততম মেইল এক্সপ্রেস ট্রেনটি হল শান-ই-ভোপাল৷ অপরদিকে সম্প্রতি ঘোষিত ভোপাল-ইন্ডোর এসি ডাবল ডেকার ইন্টারসিটি এক্সপ্রেস ও ভোপাল-ইন্ডোর এসি ডাবল ডেকার নন স্টপ এক্সপ্রেস চালু হলে তা হবে যথাক্রমে ভারতের মধ্য প্রদেশ ও ছত্রিশগড়ে চালু হওয়া প্রথম এসি ডাবল ডেকার ট্রেন ও নন-স্টপ পয়েন্ট টু পয়েন্ট ট্রেন৷
ভোপাল জংশনের অবস্থানটা এমন যে ভারতের প্রায় সব প্রদেশেরই ট্রেন(হিমাচল, আসাম এবং উত্তর-পূর্ব ব্যতিত) এখানে পাওয়া যায়৷ স্টেশনটিতে পাঁচ জোড়া রাজধানী এক্সপ্রেস, দুই জোড়া গরীবরথ এক্সপ্রেস, শতাব্দী এক্সপ্রেস, দুরন্ত এক্সপ্রেস এবং ২১০ জোড়া এক্সপ্রেস ও ১৩ জোড়া প্যাসেঞ্জার ট্রেন থামে৷